Żmien il-Milied iġib miegħu diversi attivitajiet li jgħaqqdu flimkien lill-familji. Il-pantomima hija waħda minnhom. Tnissel tbissima fuq l-uċuħ ta’ dawk jmorru jarawha u tnessihom ftit mit-taħbit tal-ħajja. Il-pantomima hija magħmula minn diversi elementi: kostumi elaborati, kant u ż-żfin li jagħtu kulur lil ħrejjef popolari fost it-tfal li jingħataw kuntest kontemporanju lokali. L-iscript huwa mżejjen b’botti satirici li jirriflettu ġrajjiet fil-ħajja tal-pajjiż. Spiss jinkludi xi cajta, xi ftit rimarki goffi u ħafna sorpriżi. tvm.com.mt żar il-pantomima li qed tittella fl-Istitut Kattoliku. Pawlu Testa mill-kumpanija Teatru Rjal, qal li l-preparazzjoni tkun ilha li bdiet ix-xhur. “Ix-xoghol jibda f’Marzu, bħalissa nkunu diġa qed nitkellmu fuq sena oħra. F’Marzu nibdew niltaqgħu jien id-dama.. biex nibdew nifformulaw l-istorja,” spjega Pawlu Testa. Din il-produzzjoni bl-isem ‘Sindirella u l-Bestja’ hi mibnija fuq l-istorja ta’ Cindirella. Iżda il-botti fuq temi lokali ma jonqsux. Il-mużika live hija ingredjent ewlieni fil-pantomima. Il-pantomima ddur mal-karattru tad-dama, karattru femminili b’ilbies u make-up esaġerat, li ħafna drabi tkun interpretata minn raġel. F’din il-produzzjoni id-dama huwa Toni Busuttil. “Sindirella u l-Bestja” tibqa sejra sal-ewwel Ħadd tas-sena l-ġdida.